Referat fra generalforsamlingen i Aabenraa Tennisklub lørdag den 21.september 2019 kl. 13.00
1. Valg af dirigent 
Bestyrelsen har valgt Hans Jøren Hansen til dirigent til generalforsamlingen. Dirigenten kunne bekræfte, at bestyrelsen har overholdt klubbens vedtægter ang. indkaldelse til generalforsamling.
2. Aflæggelse af bestyrelsens beretning 
Bestyrelsesformanden, Lisbet, fremlagde bestyrelsens beretning for de fremmødte. 
Kære medlemmer 
Det har været et godt og aktivt år for Aabenraa Tennisklub.  Der har været livlig aktivitet på vores baner, god opbakning til arrangementer, nye tiltag og ikke mindst masser af grin og godt humør.

Sommersæsonen blev officielt indledt den 4. Maj med Standerhejsning og Tennissportens dag, men allerede flere uger inden var grusbanerne spilleklare, og mange havde taget banerne i brug. For at gøre opmærksom på dette arrangement med tennisaktiviteter og instruktion på banerne havde vi forinden hængt plakater op på strategiske steder i byen, uddelt flyers, annonceret i JV og Ugeavisen, på hjemmesiden og Facebook. Til trods for dette var der kun ganske få, der tog imod tilbudet (3 børn og 3 voksne). Men vejret var heller ikke så godt som sidste år, hvor der var rigtig mange deltager.

Som bestyrelse er vi stolte af, at vi ved sæson start kunne præsentere 2 nye blendere samt et sponsorat i form af 15.000,- kr over en 3 årig periode, som GF -forsikring har indgået med klubben. Beløbet er øremærket betaling af klubbens nye elektroniske vandingsanlæg. Anlægget vander automatisk bane 1-4 vha af et tryk på en enkelt knap. Der har naturligvis været forskellige indkøringsvanskeligheder. Vanskeligheder som nok bliver minimeret, efterhånden som Allan bliver "dus" med systemet.
Ud over beløbet fra GF-forsikring har Arena Aabenraa givet kr. 10.000,- og Aabenraa Fritidsråd har støttet klubben med 25% af de samlede udgifter til anlægget.

Bestyrelsen har især været udfordret på, at finde trænere til såvel juniorer som motionister. Efter mange forskellige henvendelser lykkedes det, og vi var taknemmelige for at Christian Lunderskov ville træne vore motionister om onsdagen, hvor mellem 14 og 24 har deltaget hver gang. Desværre blev det kun til få gange træning, da træneren meldte fra og ikke kunne ikke afse tid til at tage de sidste træningsgange efter sommerferien.  I stedet for den aflyste træning  arrangerede klubben en ”Onsdagsturnering ” for motionisterne, som skulle køre over 6 onsdage. Desværre har der været 2 aflysninger pga. regn.
Juniorerne har trænet flittigt mandage og torsdage, men også her har bestyrelsen været udfordret ift. træner om torsdagen.  Anne Kathrine Matthiesen og Torben Christiansen indgik et samarbejde omkring dette, og så lykkedes det at få alle torsdage besat. Efter sommerferien har vores mange årige træner Preben Kønig varetaget dette. Tine Heuschkel har trænet junioreren om mandagen. Klubben har afholdt Tennisskole i samarbejde med DGI. Et succesfuldt arrangement over 3 dage med deltagelse af i alt 11 unge mennesker. 
Panterne har haft mulighed for 12 gange træning ved 4 trænere og spillet mandag og onsdag formiddag. Generelt har medlemstallet for Panterne været lidt faldende, idet nogle har været forhindret i at spille pga sygdom. Panterne har deltaget i såvel DGI turneringer som interne turneringer, ligesom de har været flittige ift. arbejdsdag, hvor afrensning og maling af udendørs møbler blev gjort samt blev der hakket og snakket og så efterfølgende belønning i form af kaffe og brød. Panterne har afholdt deres årlige sommerfest og inden længe rejser de til Kreta på tennisferie. God tur til jer i oktober måned.

Klubbens serie 1 hold spillede i 2018 i serie 1, men grundet omstruktureringer i holdturneringsopbygningen hos JTU og DTF, "rykkede" serie 1 holdet op, og startede 2019 i 3. division. Holdet klarede sig så godt, at der også i 2020 står 3. division på visitkortet.


Bestyrelsen har forsøgt at arrangere en del aktiviteter, som tilgodeser alle aldre og niveauer i klubben.
I slutningen af maj blev der afholdt Hygge-turnering og spisning. Der var rigtig fin tilslutning - 30 deltagere med præmier til de 3 spillere med flest points.  
For at markere en afslutning inden sommerferien, blev der i slutningen af juni afholdt en double-turnering med efterfølgende socialt samvær. Hele 35 personer bakkede op om denne aktivitet.
De Interne turneringskampe er løbende blevet afviklet og det er dejligt, at også flere af vores nye medlemmer har haft lyst til at deltage.  Der har været 11 puljer i alt : 3 mix double, 2 dame double og 2 dame single, 2 herre double og 2 herre single.  Præmier til vinderne uddeles til Klubfesten den 27. september, så vi håber at se rigtig mange af jer på Skyttegården på fredag.

For 3. gang blev der afholdt "Mix-Cup", hvor der igen var max-tilslutning af 12 hold.
Bortset fra lidt småregn, blev turneringen afviklet i en god og hyggelig atmosfære.
For 1. gang blev der ligeledes arrangeret en herredoubleturnering. Desværre regnede turneringen stort set væk. Ærgerligt, da her også var max-tilslutning af 12 hold.
Til begge turneringer var der tilmeldt hold fra 7 forskellige klubber.

Igen i år har mange af vore medlemmer deltaget i DGI turnering, nemlig i alt 8 hold fordelt i dame-, herre- og mixdouble i både 45+ og 60+, og det er blevet til flotte placeringer, bl.a. til guld i en af rækkerne for dame-double.

Kvindernes egen turnering Ladies Cup blev traditionelt afholdt den sidste søndag i august med 28 deltagere, hvoraf 11 var fra andre klubber. 7 klubber var repræsenteret: Kollund, Bolderslev, Løjt, Rødekro, Tinglev, Horsens og Aabenraa. Dagen bød på strålende sol og 29 grader, så der var brug for at fylde vandflaskerne op mange gange.  Under den efterfølgende frokost, som bestod af pizzaer, blev der uddelt præmier til de 2, der havde fået flest point efter de 5 kampe, samt lodtrækningspræmie. Flere af spillerne fra de andre klubber udtrykte stor tilfredshed med denne årlige sociale turnering.

Bestyrelsen håber, at mange af vore medlemmer vil holde fast i tennissporten og at vi med de forskellige aktiviteter som udbydes kan fastholde og forhåbentlig rekruttere endnu flere spillere til klubben. Der er desværre mange tennisklubber, som har frafald af medlemmer og nogle må sågar lukke. Det har været tilfældet med Søgård tennisklub. Det har betydet, at de havde en del materiel som skulle "smides væk". 
Aabenraa Tennisklub fik lov til at udvælge "hvad vi kunne bruge" inden resten sansynligvis skulle på "småt brændbart". Vi fik redskaber til en værdi af små kr. 2000,-, og pr. 1. August købte klubben 200 ny træningsbolde. Klubbens låneketchere er blevet efterset, og de få der var i stykker, er blevet repareret.
Vores grusbaner er ganske fine, men værre er det med vore helårsbaner. Der vil i løbet af efteråret blive lavet en undersøgelse af drænet under bane 7 og 8. Undersøgelsen sker for at få klarhed over, i hvilken forfatning dræn og kloak er inden en eventuel renovering af de 2 baner.
Udgifterne til at renovere eller udskifte belægningen på bane 7 og 8, kan beløbe sig op i alt mellem kr. 400.000,- / 600.000,-. Alt sammen afhængig af resultatet af ovennævnte undersøgelse.
 
Udgifter af den størrelse kan tennisklubben ikke selv magte. Klubben har fået nedsat en lille "fondsgruppe" der undersøger mulighederne for økonomisk støtte hos banker og fonde. Gruppen består pt. af Carlo Daus Petersen, Lone Beck Hansen, Else Marie Westergaard og Torben Christiansen.
Der kan dog ikke sendes ansøgninger afsted, før klubben har et samlet overblik over de formodede udgifter.  Aabenraa Fritidsråd har svaret positivt på en ansøgning.

Et andet tiltag som vi i bestyrelsen har talt om er etablering af Mobile Pay, da dette vil gøre betalinger nemmere, ikke mindst for gæster udefra, der ofte efterspørger dette, men også for vore medlemmer til forskellige arrangementer.
 
Som bestyrelse glædes og motiveres vi af den opbakning der bliver vist os. Og personligt håber jeg, at endnu flere af vore medlemmer vil bakke op når der er aktiviteter i klubben. Der bliver i bestyrelsen brugt megen tid og mange kræfter på, at få et arrangement op at stå og så er det alt andet lige sjovere at være en stor flok, som samles til et arrangement. 

Sluttelig skal klubben have ny formand. Jeg har været medlem af klubben i 6 år og været en del af bestyrelsen i 6 år, 2 år som sekretær og 4 år som formand, så jeg synes det er tid til at klubben skal have en ny formand. Jeg vil gerne takke alle tidligere og nuværende bestyrelsesmedlemmer for et godt samarbejde og ikke mindst 6 lærerige og begivenhedsrige år.
Dermed overgiver jeg beretningen til Generalforsamlingen.
Tak 

Beretningen blev godkendt.

3. Forelæggelse af det reviderede regnskab til godkendelse 
Kassereren, Anne Dorte, forelagde regnskabet 2018. Det kan ses på klubbens hjemmeside. Regnskabet blev godkendt.
4. Behandling af forslag
Der var ingen indkomne forslag.
5. Valg af: 
a. Bestyrelsesmedlemmer - Vælges for 2 år. 
Valgt til bestyrelsen blev Niels Bergh- Hansen, Søren Juhl, Anders Erting.
b. 2 suppleanter - Vælges for et år. 
Suppleanter blev Hans Jørgen Schmidt, Inge Rydal.
c. 1 revisor -  Vælges for et år 
Hans Jørgen Krogh
d. 1 revisorsuppleant - Vælges for et år.
Erik Helsinghoff 
6. Eventuelt
· [bookmark: _GoBack]Freia Plähn Euler vil sætte et opslag op i klubhuset om, at hun indsamler aflagte tennisketchere, -sko, -tøj til børn og unge i Afrika.
· Udover at få gennemgået regnskabet ved generalforsamlingen  ønsker nogle af klubbens medlemmer at få indsigt i og indflydelse på klubbens budget, hvilket vil kræve en vedtægtsændring.
· Nogle af klubbens medlemmer mener, at generalforsamlingen afholdes for sent i forhold til regnskabsåret, i stedet skal generalforsamlingen afholdes inden den første april. Hvilket vil kræve en vedtægtsændring.
· Derfor anmodes den kommende bestyrelse om, at der indkaldes til en ekstraordinær geneforsamling til at få ændret vedtægterne.
· Det er dyrt for klubben at være medlem af JTU. Måske kunne man spille turneringer i et andet regi såsom DGI.
· Omkostningerne til renoveringen af bane 7 og 8 afhænger af tilstanden af dræn og kloak.



Referent: Anne

